Stórsigur Snæfellskvenna í Grafarvoginum Kvennalið Snæfells átti í litlum vandræðum með andstæðinga sína í fyrsta leik sínum á tímabilinu þegar lið Fjölnis var andstæðingurinn . Leikurinn var spilaður í Grafarvogi í gærkvöldi . Þetta var fyrsta umferð B-riðils Lengjubikars kvenna í körfubolta . Lokatölur urðu 49 : 89 . Fremur jafnt var með liðunum framan af leiknum en þegar nær dró hálfleik sigu Hólmarar fram úr og leiddu í hálfleik 45 : 26 . Forysta gestanna var aldrei í hættu í síðari hálfleik og lönduðu Snæfellskonur því öruggum sigri . Stigahæst Snæfellskvenna í leiknum var Hildur Sigurðardóttir með 25 stig en næst á eftir henni kom Guðrún Gróa Þorsteinsdóttir með 18 stig . Þá skoruðu Eva Margrét Kristjánsdóttir 12 stig , Chynna Brown 11 , Aníta Sæþórsdóttir 6 , Edda Bára Árnadóttir 6 , Helga Hjördís Björgvinsdóttir 4 , Hugrún Eva Valdimarsdóttir 4 og Rebekka Rán Karlsdóttir 3 . Næsti leikur Snæfells í Lengjubikarnum fer fram þriðjudaginn 17. september í Stykkishólmi og verða stúlkurnar í KR andstæðingarnir .